Papersnake/gushiwen huggingface dataset:
春心
张煌言（明代）

沧江岁月深，老去惜春心。花到辛夷候，人归杜宇音。

閒眠迟独醒，繁恨寄孤吟。天骨原萧散，能消许事侵！
汧上劝
马戴（唐代）

斗酒故人同，长歌起北风。斜阳高垒闭，秋角暮山空。

雁叫寒流上，萤飞薄雾中。坐来生白发，况复久从戎。
不寐
郭印（宋代）

自怜闻道晚，习气误平生。
诗债几时尽，睡魔终夕轻。
语言空自苦，德业竟何成。
誓欲抛书册，茅檐适性情。
中隐庵和赵孺韵
李廌（宋代）

退之以文鸣，师友得侯喜。
声名力与俱，虽尊未勇耳。
黄池距青山，孰辨都与鄙。
庵成谁振之，句出闹如市。
千仞宁我高，充实信吾美。
坐令庵内人，前车云可轨。
礼乐有先後，後进则君子。
执方而昧圆，俱野那复史。
伐柯固执柯，畴克求诸迩。
蒸之既匪薪，采焉又非芑。
近交韩与侯，步骤亦常耻。
一医消息尽，布毛自何起。
要须六月息，不息不为已。
敢问二诗人，如何得意旨。
师厚与胥氏妇来奠其姑
梅尧臣（宋代）

双裾来此室，恸器拜灵床。魂衣想髣髴，薄酒湛其觞。

含悽抚孤稚，拭泪问平常。我生都无如，仰看燕在梁。
寄灵仙观舒职方学士
钱惟演（宋代）

方瞳玄鬓粉闱郎，绛阙斋心奉紫皇。
徵士高怀云在岭，骚人秋思水周堂。
闲园露草开三迳，灵宇华灯烛九光。
知有美田堪种玉，几时春渚逐归艎。
夏景 高风动秋声
刘辰翁（宋代）

万窍忽争号，南风动地豪。此声何处起，到地似秋高。

草木波颓何，乾坤暑战鏖。有人推户外，无叶下庭皋。

寒扇怜孤影，征鞍感二毛。豪鹰双角耸，无计剪蓬蒿。
沪渎垒
顾彧（明代）

江迥原野阔，海翻波涛起。
征客期门归，吊古沪渎水。
平畴麦草青，涩土箭镞紫。
月黑动北风，塞雁声在水。
和袁同年接伴赓从客陆成父至淮阴县韵
许及之（宋代）

日月光中尽彻侯，独全终始是封留。可怜胯下奇男子，虽愧淮阴不愧刘。
泉州贡闱庆成
真德秀（宋代）

维南有州古佛国，选佛场开自畴昔。
谁欤经始梅溪翁，万桂森森皆手植。
文风日盛贤材多，粉袍立鹄肩相摩。
万间庇士岂不欲，环视柰无余地何。
那知吉壤在咫尺，鬼神撝呵天所惜。
一朝幻出青瑶宫，山灵献卜龙避席。
昔虞局促今恢舒，乘黄骋足腾康衢。
辟新葺旧两辉映，美哉轮奂雄规橅。
岁直金虬大魁出，剩喜庆成逢此日。
来春甲子又一周，天相吾泉真可必。
蝉联四坐皆豪英，一樽敬为诸君倾。
浮云富贵靡定态，要看名节留芬馨。
我今归作渔樵侣，清梦犹驰笋江浒。
凤鸣侧耳听朝阳，把酒空山为起舞。
代书寄赵宏
曾巩（宋代）

忆承昨岁致书召，遂入江城同一笑。
羸奴小马君所借，出犯朝寒鞅频掉。
从来万事固已拙，况乃病敦颜不少。
去随众后已自枉，更苦世情非可料。
一心耿耿浪诚直，百口幡幡竞诃诮。
独君踊跃于我顾，譬于真玉火空烧。
别来未几岁云换，杨柳得春还窈窕。
东溪最好水已渌，桃李万株红白照。
当时病卧不能出，日倚东风想同调。
逡巡红白委地休，新叶可书阴可钓。
君持使传入南师，忽领貔貅过蓬藋。
僧堂取酒就君饮，不觉乘欢盏频釂。
屋西明月过帘白，帘角有时飞熠燿。
明闻钲鼓催军发，共上高楼看旗旐。
日高行忽又别君，从此闭门谁可啸。
秋风已尽始得书，喜听车轮返穷徼。
身欲追随病未能，目断珊瑚遮海峤。
是时肺气壮更恶，日以沉冥忧不疗。
岂其艰若天所悯，晚节幸值巫彭妙。
放心已保性命在，握手犹惊骨骸峭。
今年霜霰虽未重，室冷尚无薪可燎。
一亩酸寒岂易言，局促不殊鱼在罩。
劳君书札数问讯，深愧薄材无象肖。
君心卓荦众未识，安得辨口闻廊庙。
题青岛新居
劳乃宣（清代）

海色苍茫外，还疑别一村。窗虚山作画，林密树为门。

宴坐时忘我，携行或弄孙。不知寰宇内，万里战云昏。
寄崔闲
苏轼（宋代）

道合何妨过虎溪，高山流水是相知。
与君一别无多日，梦到琅然夜榻时。
曾子固令咏齐州景物作二十一诗以献 其七 水香亭
孔平仲（宋代）

龙头落潺湲，雁齿驾清浅。夜阑气益佳，雨霁香尤远。
步过仙霞岭
李洪（宋代）

迢递南询过百城，五浆先馈不须惊。
侵寻老境凋双鬓，耿介孤忠有寸诚。
入眼越山多秀色，背人闽水大无情。
扶筇趼步仙霞岭，自笑媻跚勃窣行。
题邹一桂花卉卷 其四 贴梗海棠
弘历（清代）

迥异垂丝影动摇，敷花著干见丰标。不香亦自饶风韵，金屋何妨贮阿娇。
赋鹿岩贾司理所筑怀京台
刘黻（宋代）

铜驼无万里，长忆再游难。
岁月英雄老，山河草木寒。
梦随归雁远，愁赖酒杯宽。
寂寞先朝事，斜阳莫倚阑。
题一笑庵 其一
释怀深（宋代）

旋转茅茨蔽雨风，土床蒲荐自雍容。荣枯过眼人间事，尽付山僧一笑中。
父执德化陈宰叔概宁诗和之
五迈（宋代）

欲作好官易，与时同俯爷。
欲作好人难，前修严矱矩。
马安为巧宦，孔光位宰辅，贻臭汗青中，
诟骂之所聚。胡威清比父，
魏謩直肖祖。世家有莫人，
百不一二数。夫君少壮时，
笔力迫韩杜。晚岁宰一同，
治最方卓鲁。中都清要官，
唾手可搏取。径挂神武冠，
去国身如羽，隐几挹青山，
称觞环彩舞。导养学熊鹤，
铅汞成龙虎。妙香参鼻观，
虚白生灵宇。兴来耸文笔，
象物蒙藻黼。客到开香醪，
鲸量少俦伍。我登清风堂，
人今道则古。敬宣与狎崇，
所择听张禹。
使臣周允写平园老叟真于松竹龟鹤间戏赞
周必大（宋代）

松可以傲霜雪，竹可以延风月。
龟巢叶而养气，鹤鸣皋而戢翼。
置闲身于四物，聊窃名于五一。
赠吾廷介致仕归开化诗四首 其一
湛若水（明代）

我或求珷玞，人或畀璚玖。非不爱璚玖，向人难启口。

启口恐吠声，听听国多狗。
太尉王公以九锡命大将军让公将还京邑祖饯赠
陆云（魏晋）

圣泽既渥。
嘉会愔愔。
庭旅钟鼓。
堂有琴瑟。
飞辔清晖。
扶桑移荫。
视景秪慕。
挥袂沾襟。
娈彼同栖。
悲尔异林。
我有旨酒。
以歌以吟。
薄薄酒二首
苏轼（宋代）

薄薄酒，饮两钟；
粗粗布，著两重；
美恶虽异醉暖同，丑妻恶妾寿乃公。
隐居求志义之从，本不计较东华尘土北窗风。
百年虽长要有终，富死未必输生穷。
但恐珠玉留君容，千载不朽遭樊崇。
文章自足欺盲聋，谁使一朝富贵面发红。
达人自达酒何功，世间是非忧乐一来空。
二十五日昌甫斋中徐倅送酒因次韵共答 其一
韩淲（宋代）

山中正苦风雨夕，送酒白衣何处来。洗盏开尝醒复醉，翠微堂上若人哉。
湖上逸人
齐己（唐代）

澹荡光中翡翠飞，田田初出柳丝丝。吟沿绿岛时逢鹤，

醉泛清波或见龟。七泽钓师应识我，中原逐鹿不知谁。

秋风水寺僧相近，一径芦花到竹篱。
南海第七十五
文天祥（宋代）

开帆驾洪涛，血战乾坤赤。
风雨闻号呼，流涕洒丹极。
菩萨蛮（永州故人亭和圣徒季行韵）
赵师侠（宋代）

故人话别情难已。故人此别何时会。江上驻危亭。离怀牵故情。

悠悠东去水。簇簇渔村市。应记合江滨。潇湘别故人。
六十自遣六首 其一
周在镐（清代）

虚度光阴六十春，无端暮景倏催人。不堪白发飘萧态，依旧青衫落拓身。

漫赋招魂悲卫玠，恒思好客学陈遵。撇开烦恼惟寻乐，甘作人间一散民。
补大藏经板疏
耶律楚材（元代）

十年天下满兵埃，可惜经文半劫灰。欲析微尘出经卷，随缘须动世间财。
汛西湖同清照彦叔观公
吴鼎芳（明代）

新语报黄鹂，捎花坐柳枝。
山晴意自好，湖晚醉相宜。
风起水香处，月来烟灭时。
同舟贪夜寂，移傍白公堤。
题甘露寺
许棠（唐代）

丹槛拂丹霄，人寰下瞰遥。何年增造化，万古出尘嚣。

地势盘三楚，江声换几朝。满栏皆异药，到顶尽飞桥。

泽广方云梦，山孤数沃焦。中宵霞始散，经腊木稀凋。

铎动天风度，窗明海气消。带鼙分迥堞，当日辨翻潮。

鸟去沉葭菼，帆来映泬。浮生自多事，无计免回镳。
奉和圣制送张说巡边
崔日用（唐代）

轩相推风后，周官重夏卿。庙谋能允迪，韬略又纵横。

吉日四黄马，宣王六月兵。拟清鸡鹿塞，先指朔方城。

列将怀威抚，匈奴畏盛名。去当推毂送，来伫出郊迎。

绝漠蓬将断，华筵槿正荣。壮心看舞剑，别绪应悬旌。

睿锡承优旨，乾文复宠行。暂劳期永逸，赫矣振天声。
拟古十首 浪淘沙 拟遗山 其九 浙江秋兴
邵亨贞（元代）

红叶满青山。掩映溪湾。柴门鸡犬白云间。江上草堂尘不到，老子心闲。

霜后橘阑斑。篱菊香残。夕阳回首一凭阑。世事悠悠吾老矣，且放杯干。
十四夜元衡见过
赵蕃（宋代）

余酲索寞政须驱，多谢君能佩酒壶。
回首林园重摇落，岸巾风月且须臾。
不须相对哀囚楚，何日扁舟俱下吴。
雅意从来在松菊，放言不用属莼鲈。
中秋对月
黄庚（元代）

十分蟾影照人间，一片山河古影寒。
惆怅年年今夜月，人生能得几回看。
锦堂春（寿李仁山）
王梦应（宋代）

浅帻分秋，凉尊试月，西风未雁犹蝉。看芙蓉影里，绿鬓年年。日犹云颿压海，尘清玉马行天。更烟楼凤举，风幕麟游，锦后珠前。

绿阴池馆如画，记晴春药径，雨晓芝田。已办十年笑语，小聚云边。舞称香围艳雪，歌迟酒落红船。早群仙醉去，柳掖花扶，似雾非烟。
次韵退翁雪中书事 其四
赵鼎（宋代）

笔头造化渺无边，闻道春来思涌泉。定向山台得佳句，湿云残雪冷侵天。
题陈居素手卷
朱浙（明代）

荣华不可慕，素履重偏长。别业居幽处，名山对草堂。

招寻无俗侣，供具祗家常。时挹南华老，静谈秋水章。
武岗太守罗挽辞二首
周必大（宋代）

富贵由身致，廉勤守自然。
常珍惟脱粟，老伴只残编。
天已偿高寿，人犹望百年。
千车会葬者，谁间大夫贤。
得延之书书尾戏答
李之仪（宋代）

齿豁童头老可憎，艰难相值历何曾。吹箫问渡愧未达，终有心头一点蝇。
村中看红叶作
彭睿埙（明代）

树亦令人艳，冬红始见奇。叶为诗者色，霜乃画之师。

知与醉乡近，望将花事疑。归□同此况，共赏夕阳迟。
次韵择之章岩
朱熹（宋代）

驱马倦长道，投鞭憩此岩。来应六鳌戴，迹是五丁劖。

泉脉流青润，林稍拥碧巉。老禅深闭户，客子且征衫。
题李公麟山庄图
苏辙（宋代）

龙眠渌净中，微吟作云雨。幽人建德居，知是清风主。
杂兴
陆游（宋代）

散发林间万事轻，梦魂安稳气和平。
只知秋菊有佳色，那问荒鸡非恶声。
达士招呼同啸傲，福人分付与功名。
一篇说尽逍遥理，始信蒙庄是达生。
览周左丞伯温壬辰岁拜御史扈从集感旧伤今敬题五十韵
王逢（元代）

华夷今代壹，畿甸上京遥。游豫循常度，恬熙属累朝。

六飞龙夹日，独角豸昂霄。御史箴何忝，贤臣颂早超。

咨诹新境俗，观采众风谣。文用弥邦典，忠惟振宪条。

执徐当景运，仲吕浸炎歊。愠解民心结，烦除圣念焦。

雨工趋汛扫，市令薄征徭。大口欢移跸，庸关肃卫刁。

缙云峰立晓，芗月水涵宵。徼道臣臣俊，清尘骑骑骁。

豹貙严御靮，驼象妥銮镳。仪仗真如画，车徒不敢嚣。

侏言来部落，皮币贽荒要。岳牧恭迎舜，封人愿祝尧。

六宫程缓缓，列寺思飘飘。丝袅双行鞚，璆鸣杂佩瑶。

宝钿榆荚小，锦罽草花娇。绣袄珠鞲络，香鬟玉步摇。

婕妤辞并载，王母会频邀。拾翠深沙岭，梯虹复涧桥。

天长躔北日，斗近建南杓。珍味高陀鼠，丹馨散地椒。

庐儿分逐兔，土屋竞停雕。白貉衣温座，黄羊酪冻瓢。

桓城金合沓，滦阙紫嶕峣。社稷尊王统，山河固庙祧。

明明神爽降，秩秩礼文饶。宠遂光幽朔，畋同阅狝苗。

蹛林酺已举，款塞福皆徼。棕殿三呼岁，枫墀九奏箫。

祝融回酷暑，少昊戒灵飙。旧制先回軷，良辰次起轺。

谢恩多帝胄，纪实得台僚。至治音俱雅，于皇德孔昭。

相如惭禅议，谋父感祈招。蕞尔蕲兴祲，纷然颖煽妖。

漕输横蜃鳄，衡祀阙膋萧。边警初传箭，军容半珥貂。

荐添烽堠迫，有甚火云骄。衮服中垂拱，微垣外寂寥。

几多遗鹤发，曾共望鸡翘。二洛遄通晋，三韩复入辽。

不无双国士，正赖一嫖姚。求剑舟难刻，更弦瑟好调。

扶颠须砥柱，拨乱岂刍荛。戎幕辞巢父，诗坛老伍乔。

式瞻阿阁凤，驯止泮林鸮。并论公殊迹，吾知迈董鼌。
汉铜弩机歌
吕祖谦（宋代）

甘泉宫中烽火催，武库掣鏁殷春雷。
山西都尉部千弩，意气欲压天山摧。
朔风惨惨随旗尾，角声满天日色死。
眼吞单于方发机，南风不竞羽倒飞。
血视空弮尚思战，边庭无竹可续箭。
断弦已作塞上尘，零落铜牙时一见。
土花蚀尽缪篆青，千年遗恨今未平。
雕鞍过尽不回首，落身几案依旧檠。
藓苔暗淡生古色，中有少卿千斛力。
从汉至今无大黄，妇翫儿嬉固其职。
长平箭头豪土怜，赤壁折戟传青篇。
古来慷慨共如此，脱畧形器求天全。
是机虽缺神凛然，想成风沙射雕天。
径欲匹马南山边，何必一臂三十絭。
谢曹子方惠二物二首之煎茶缾
黄庭坚（宋代）

短喙可候煎，枵腹不停尘。
蟹眼时探穴，龙文已碎身。
茗椀有何好，煮缾被宠珍。
石交谅如此，湔袚长日新。
鹤林寺
刘光祖（宋代）

竹院逢僧话，山门扫地迎。
英雄犹有迹，般若太无情。
玉树春阴密，琅玕晚暑清。
半年来往屡，只合送行旌。
佛桑
李若琳（清代）

果否佛桑属尔魂，酡颜日映扶桑暾。居官若概同仓庚，富贵真看到子孙。
夏日登鳌柱山望海
韩疆（明代）

鳌柱崚嶒镇越州，孤城千仞俯危楼。忽惊溟渤天垂尽，始信东南地半浮。

岛屿遥连云日险，波涛不尽古今愁。一竿且罢任公钓，更拟乘槎万里游。
汉宫春（和辛幼安秋风亭韵，癸亥中秋前二日）
丘崈（宋代）

闻说瓢泉，占烟霏空翠，中著精庐。旁连吹台燕榭，人境清殊。犹疑未足，称主人、胸次恢疏。天自与，相攸佳处，除今禹会应无。

选胜卧龙东畔，望蓬莱对起，岩壑屏如。秋风夜凉弄笛，明月邀予。三英笑粲，更吴天、不隔莼鲈。新度曲，银钩照眼，争看阿素工书。
胡义修推官再招彦桓与予同游龙泉寺
李复（宋代）

江曲花开恼醉翁，经旬出饮独床空。
芳羹间筋溪毛碧，异果堆盘海药红。
尽晚莫辞千日酒，余春已怨几番风。
主人清韵家声在，伯始源流到眼中。
题凌士昌所藏张子厚山水 其一
杨士奇（明代）

苍崖万仞悬飞练，玉笥匡庐笔底开。孤负平生谢公屐，红尘白首未归来。
九日留彭泽
董嗣杲（宋代）

牢系扁舟在树根，依然风物晋时村。几年思采东篱菊，此际狂时北海樽。

野鹤离群翔碧落，江鸿排字入黄昏。有人若学渊明隐，五柳萧疏静掩门。
冬节忤寒约客默坐爇品字柴作五禽戏体中差小
郑清之（宋代）

雪毛舞风学喓跃，冻落天孙碎云织。
玉肌不粟彭祖方，戏挟奇芬笑安息。
生僧万花肯同调，嗤点寿阳聊半识。
结根不向青桂宫，绝交月姊无难色。
谁能柔此老强项，朝暮隆隆转娲石。
春风为媒懒结子，来访苔痕娱梦得。
人间要觅尔许清，语渠肉食乃无墨。
长门怨
汤珍（明代）

小小凭恩出主家，更怜金屋擅豪华。
长门亦是行宫地，容易春风怨落花。
永邑杨君鉴子明譬斋读书将从事於古人为己之
陈文蔚（宋代）

人性靡不善，因物始有迁。
本体遭剥蚀，如鉴尘所昏。
畴昔均秉彝，善端本绵绵。
既茂闲邪功，诚心所由存。
若为用力地，格物居其先。
万珠一理贯，洞然见本根。
表里俱澄澈，断断义理分。
言动中伦虑，狂愚讵同论。
彼哉迷复子，一自万里奔。
认赘以为嫡，未尝知反观。
君子审取舍，不容泾渭浑。
中扃瞭如烛，肯蔽耳目官。
中庸示明训，一言会其元。
遣闷
刘大受（清代）

肯劳七尺易浮名，聊借遗文遣此生。大地云烟随百变，闲居岁月自多情。

评论史案萧何律，推廓词场黄帝兵。长日消磨真不恶，悲秋奚事叹无成。
句 其七
丁谓（宋代）

九万里鹏重出海，一千年鹤再归巢。
丙寅夜扶仲弟柩南还途次泣成
李应炅（清代）

追忆平生痛雉罹，那知分手竟如斯。爨湮逼几咿唔日，缇骑临门慷慨时。

身到尽忠方尽孝，人如吾弟是吾师。泫然有泪凭谁洒，旅榇归魂好共随。
忆仙姿（游汪德邵园池，在饶州作）
洪皓（宋代）

试问春归何处。蜂懒蝶忙来去。婉娩倦寻芳，偶遂涉园成趣。莺语。莺语。唤起小鱼吹絮。
满江红
文徵明（明代）

漠漠轻阴，正梅子、弄黄时节。最恼是、欲晴还雨，乍寒又热。

燕子梨花都过也，小楼无那伤春别。傍阑干、欲语更沈吟，终难说。

一点点，杨花雪；一片片，榆钱荚。渐西垣日隐，晚凉清绝。

池面盈盈清浅水，柳梢淡淡黄昏月。是何人、吹彻玉参差，情凄切。
好事近（三衢买舟）
卓田（宋代）

奏赋谒金门，行尽云山无数。尚有江天一半，买扁舟东去。

波神眼底识英雄，阁住半空雨。唤起一帆风力，去青天尺五。
书项王庙壁
王象春（明代）

三章既沛秦川雨，入关又纵阿房炬，汉王真龙项王虎。
玉玦三房王不语，鼎上杯羹弃翁姥，项王真龙汉王鼠。
垓下美人泣楚歌，定陶美人泣楚舞，真龙亦鼠虎亦鼠。
和腊日
梅尧臣（宋代）

猎鼓逢逢奏，寒冰齾齾消。
正怜风日暖，不似雪霜朝。
敢问祠黄石，休从击皁雕。
楚郊梅萼未，垅麦已多苗。
秋夜将晓出篱门迎凉有感二首
陆游（宋代）

迢迢天汉西南落，喔喔邻鸡一再鸣。
壮志病来消欲尽，出门搔首怆平生。

三万里河东入海，五千仞岳上摩天。
遗民泪尽胡尘里，南望王师又一年。
次韵方德秀
邓深（宋代）

清风一榻借冰壶，邂逅相逢日与俱。
学辩痴龙君有见，诗穷馋犬我何癯。
似闻圆觉常开卷，未到方桥欲问途。
稍待秋风凉冷后，相从十日却归欤。
送周洞之蜀
赵湘（宋代）

剑阁冲秋去，迢迢动郁陶。
千山非故国，九日莫登高。
峡树参天碧，巴猿向夕号。
当垆人不在，何以慰离骚。
张侍郎示东府新居诗因而和酬二首
王安石（宋代）

荣观流传动草莱，中官赐设上尊开。
鼓歌（穴下加叫）窱听尊梦，肴果联翩馈有台。
斧藻故应宜旧德，栋梁非复复凡材。
虚堂欲踵曹参事，试问齐人或肯来。
清平乐（李漕生日）
史浩（宋代）

池台非雾。缥缈双溪路。家在江南佳丽处。看取谢公风度。

蟠桃酒酝千秋。金伙欲上迟留。笑待锦花裀上，双鸾舞彻梁州。
过龙居寺偶题寺有新取华严方结阁贮之
王洋（宋代）

千株松逐岩腰转，四面山如扇掌开。
不厌客成真实否，华严阁就约得来。
题破尘读经所
裘万顷（宋代）

试为众生破一尘，出经为筏度沧溟。
待渠到岸无惊畏，复破微尘纳化经。
杂兴
皎然（唐代）

人生分已定，富贵岂妄来。不见海底泥，飞上成尘埃。
寻苏云卿隐处
陈杰（宋代）

书币何因识灌园，等閒夜度北山云。明朝难觅苏仙鹤，邻舍空馀孺子坟。

不世大功关气数，故人高义足知闻。看来只是谈恢复，已隐无堪佐万分。
妙应大师往钱塘欲予赠行
张继先（宋代）

太真宫室上方新，归去先垂紫诏人。
天目洞霄期过处，星冠应不冒风尘。
甲子秋八月偶思出游往往累日不能归或远至傍
陆游（宋代）

市楼嘈囋知丰岁，驿树轮囷傲早霜。
六十年间凡几到，剩沽新酒对斜阳。
送前东阳于明府由鄂渚归故林
许浑（唐代）

结束征车换黑貂，灞西风雨正潇潇。茂陵久病书千卷，彭泽初归酒一瓢。

帆背夕阳湓水阔，棹经沧海甑山遥。殷勤为谢南溪客，白首萤窗未见招。
题宗室大年画二首
黄庭坚（宋代）

轻鸥白鹭定吾友，翠柏幽篁是可人。
海角逢春知几度，卧游到处总伤神。
新春
陆游（宋代）

老境三年病，新元十日阴。
疏篱枯蔓缀，坏壁绿苔侵。
忧国孤臣泪，平胡壮士心。
吾非儿女辈，肯赋白头吟？
戏呈叶提举
彭汝砺（宋代）

自笑肩舆钝似椎，不如马足快如鵻。驱驰祇似江西日，懒病全非年少时。

熟睡疑空净石室，沈思若下董生帷。道途不独输公敏，凡事相方总较迟。
徐州
汪元量（宋代）

白杨猎猎起悲风，满目黄埃涨太空。
野壁山墙彭祖宅，塺花粪草项王宫。
古今尽付三杯外，豪杰同归一梦中。
更上层楼见城郭，乱鸦古木夕阳红。
酬高使君相赠
杜甫（唐代）

古寺僧牢落，空房客寓居。故人供禄米，邻舍与园蔬。

双树容听法，三车肯载书。草玄吾岂敢，赋或似相如。
秋怀
连文凤（宋代）

阴阴陵上柏，离离陵上草。
樵儿与牧竖，踯躅陵上道。
蜕骨出榛莽，后土不爱宝。
衰暗吊寂寞，寒蟾照枯槁。
白云散同漫，西风不敢扫。
盖棺千年后，既往不能保。
人生血肉躯，百年终丑老。
安得紫微书，遗我一火枣。
塞鸿秋·爱他时似爱初生月
佚名（元代）

爱他时似爱初生月，喜他时似喜看梅梢月，想他时道几首西江月，盼他时似盼辰钩月。当初意儿别，今日相抛撇，要相逢似水底捞明月。
过紫霄宫
韦骧（宋代）

先春曾宿紫霄宫，今日重游春正融。谁道居官便跧缩，也能偷暇向忙中。
次韵徐立之朝议除夜无酒二首 其二
刘一止（宋代）

平生豪气恐难除，尚忆咸阳五白呼。诗似少陵惟欠酒，可能客舍事全无。
过废园有感
许旭（明代）

落日苍茫满客心，无端兴废愧登临。到公死后空存石，谢傅亡来久废琴。

一代词人归蔓草，百年名苑化祇林。芙蓉金粟知何处，野水瀰瀰自古今。
照镜
白居易（唐代）

皎皎青铜镜，斑斑白丝鬓。岂复更藏年，实年君不信。
和程子山舍人赠高虞卿
王庭圭（宋代）

南宫四海英俊场，阅人须多无此郎。

御史传呼主司出，遥瞻紫此金炉香。帘垂咫尺断还送，闭户设棘围高墙。

卷堆封弥充栋宇，笔浸沧溟开混茫。麟台学士喜得子，如获宝鼎联芝房。

明日都城始传榜，声名烜赫无三张。平生知己万不一，世有若人安可失。

方调鼎味荐盐梅，桃李何心并佳实。论经射策未足论，挽取功名看他日。

同门笑语夜相过，起看北斗插天河。凌晨凤阁拜座主，门生来贺争肩摩。

一时人物尽豪杰，太平为宝非嘉禾。
绝境
罗隐（唐代）

绝境非身事，流年但物华。水梳苔发直，风引蕙心斜。

凡客从题凤，肤音未胜蛙。小船兼有桨，始与问渔家。
春词
张耒（宋代）

宝刀裁花碎罗縠，带腊圆红黄染粟。
枝头几日即花开，世人上情何太速。
东风未转北风严，返挂铜◇不上帘。
莫怪蛾眉呵素指，层檐冰碧玉纤纤。
如梦令
赵彦端（宋代）

嫩柳眉梢轻蹙。细草烟凝堪掬。争似小桃秾，酒入香肌红玉。清馥。清馥。不觉花阑漏促。
减兰十梅（晓）
李子正（宋代）

急催银漏。渐渐纱窗明欲透。点检花枝。晓笛吹时几片飞。

淡烟初破。仿佛夜来飞几朵。浅粉馀香。晨起佳人带晓妆。
赋汪先辈昆仲听雨轩
姜特立（宋代）

堂堂两苏公，秀峙自西蜀。
一朝入京师，声价喧寥廓。
联翩取膴仕，鸣凤在阿阁。
方干赤霄上，忽向青云落。
黑风吹紫荆，天涯两飘泊。
始感韦郎诗，对床寻旧约。
篇章屡致意，念此友于乐。
生死竟乖违，归来已非昨。
汪君胡为此，一官未渠缚。
兄弟自师友，闭门方苦学。
便作听雨革，无乃计已错。
早荣或有悔，晚达亦不恶。
问学须渊源，文字要追琢。
岁久道自富，时来功不薄。
但学苏公贤，嘲诮且莫莫。
黄菊有至性
王安石（宋代）

团团城上日，秋至少光辉。
积阴欲滔天，况乃草木微。
黄菊有至性，孤芳犯群威。
采采霜露闲，亦足慰朝饥。
始闻雁
刘敞（宋代）

冬夜何漫漫，北风扇凄恻。始闻南飞羽，稍稍过我侧。

来宾无乃后，恐非岁时忒。朔方稽常贡，物性随变易。

哀音一何厉，路远霜雪积。就阳既云归，感义宁自默。

胡为堂上士，抚剑重叹激。
题船子和尚图二首 其一
王寂（南北朝）

雨笠烟蓑三十年，一篙投意便忘船。何如更拟吴江上，付与儿孙庆有缘。
洛阳看花六首 其六
欧大任（明代）

洛中来为牡丹期，曾醉杨州芍药时。从此芳菲骄不得，马头春色满囊诗。
闻筝诗
盛仲交（明代）

酒清香蔼夜搊筝，弦上凉生六月冰。
但许风流擅南馆，不教飞梦绕西陵。
赠李愬仆射二首·其一
王建（唐代）

和雪翻营一夜行，神旗冻定马无声。
遥看火号连营赤，知是先锋已上城。
玉京洞
洪适（宋代）

飙轮曾此宅灵仙，洞府今称第六天。规往不辞萝蔓险，回看云物起琼田。
送择老赴桂州龙华会
邹浩（宋代）

罪大投身瘴疠乡，亲年老矣重难忘。龙华会上俱贤圣，为爇精诚一炷香。
顾斌琬清琬兄弟过访有诗兼携其叔瑞长见贻之作相示次清琬韵兼答瑞长
陈恭尹（清代）

冷花疏竹闭闲亭，煮茗烹泉自著经。论长以吾为一日，言诗期尔续先型。

溪山雪里堪移棹，兄弟行时合聚星。更颂乌衣三谢句，几人清逸得宁馨。
效古
皎然（唐代）

日出天地正，煌煌辟晨曦。六龙驱群动，古今无尽时。

夸父亦何愚，竞走先自疲。饮乾咸池水，折尽扶桑枝。

渴死化爝火，嗟嗟徒尔为。空留邓林在，折尽令人嗤。
早行新馆道中
苏颂（宋代）

经旬霜雪倦晨征，重到胡疆百感生。
日上东扶千嶂影，风来空谷万号声。
人心自觉悲殊土，物色偏能动旅情。
况是天恩怀景俗，不妨游览趁严程。
南齐
陈洎（宋代）

曲江欢宴侍华裾，舞拍琴歌艺有馀。
独有纯臣王叔宝，解陈封禅一篇书。
次韵徽州胡推官旅中遇雪且约同登雨花台三首
周必大（宋代）

天女来参彼上人，逆知君动雨花心。
故令六出缤纷下，免使荒台更重临。
山楼吹笛图送张叔虎归吴淞
钱杜（清代）

云安山楼夜吹笛，江上潮平送行客。三巴一夜秋已生，江船欲开闻笛声。

笛声呜咽楼头起，月明吹落巴江水。谁是吴淞张季鹰，莼鲈归思秋风里。

阑干百折穿鸟巢，脚下飒飒闻江涛。出峡还愁夜猿急，举头惟见苍崖高。

舟人催客前滩住，酒醒梦觉知何处。篷影全遮硖口烟，橹声犹绕楼前树。

今夜山楼送客归，几时吹笛故园扉。他乡莫忘茱萸酒，只待江南白雁飞。
吴季子挂剑处
马世俊（明代）

公子归吴去，故人知此心。死生同白日，然诺岂黄金。

一剑竟何往，高台自古今。君看碑上字，苔藓不能侵。
偈四首
释法恭（宋代）

五天一只蓬蒿箭，搅动支那百万兵。
不得云门行正令，几乎错认定盘星。
次韵琛庭即事
胡仲弓（宋代）

吏尘飞不到，官况尽凄凉。
实货归周府，虚名属晋堂。
日移槐影转，风细荔花香。
若问公私事，閒蛙话最长。
霅山和丹岩晚春韵
卫宗武（宋代）

密依林谷远风埃，贞色幽姿不假裁。
九畹久残犹有蕙，光风拂拂转香来。
东风第一枝 武昌客舍送宋芸子赴长安
陈锐（清代）

袖海龙吟，巢阿凤羽，文章当日雄绝。壮游几换桑田，愤怀暗悲错铁。

人间何世，恰值我、江关时节。算分手、蓟北湘南，早办十年离别。

行倦也、玉骢愁咽，春半也、杜鹃啼血。眼前去路谁赊，客中醉颜易热。

飞绵万点，莫吹逐、天涯头白。祇送君、一片相思，梦绕旧京明月。
玉泉道士携游果园
王履（宋代）

清旷满虚襟，飘飘正不任。
道人初未晓，邀看枣桃林。
幽鸟窥红颗，泠风进绿阴。
匆匆难大嚼，双袖似囊深。
和范景仁王景彝殿中杂题三十八首并次韵其八
梅尧臣（宋代）

前殿临朝百辟回，後宫廷阁九重开。
鸣梢已自金阶出，黄屋初迎玉辇来。
不问偷桃方朔饱，谁知载戟子云才。
群官望幸无名姓，只有穷吟许外陪。
野步至村舍暮归
陆游（宋代）

草径盘纡入废园，涨余野水有残痕。
新蒲漫漫藏孤艇，茂树阴阴失近村。
拄杖敲门求小憩，老盆盛酒泻微浑。
兴阑却觅桥边路，数点归鸦已带昏。
和陈君仪读太真外传五首
黄庭坚（宋代）

上皇曾御昭仪传，镜里观形只眼前。
养得禄儿倾四海，千秋更有一伶玄。
咏古
程瑞（宋代）

博浪沙中力士，望仙桥下军人。
古来忠胆一概，至今裂视二秦。
送高节推弘望北上
陈洪谟（明代）

场屋当年识俊才，吾邦司理固宜哉。庭封尺牍民应朴，器别盘根刃自恢。

芝诰一函来阙下，蒲帆千尺倚江隈。从来台谏须时彦，况值敷言路正开。
题山庄
牟融（唐代）

萝屋萧萧事事幽，临风搔首远凝眸。东园松菊存遗业，

晚景桑榆乐旧游。吟对清尊江上月，笑谈华发镜中秋。

床头浊酒时时漉，上客相过一任留。
点绛唇
蔡伸（宋代）

云雨匆匆，洞房当日曾相遇。暂来还去。无计留春住。

宝瑟重调，来听鸾弦语。休轻负。绮窗朱户。好做风光主。
梅竹幽禽
曹义（明代）

陇梅花发雪晴时，独□疏篁晚色宜。何事幽禽不归去，应怜冰玉到寒枝。
金缕曲
刘辰翁（宋代）

绝北寒声动。渺黄昏、叶满长安，云迷章贡。最苦周公千年后，正与莽新同梦。五十国、纷纷入中。摇飏都人歌郿坞，问何如、昨日崧高颂。胪九锡，竟谁风。

当初共道擎天重。奈天教、垓下风寒，滹沱兵冻。寂寞放翁南园记，带得园柑进奉。怅回首、何人修凤。寄语权门趋炎者，这朝廷、不是邦昌宋。真与赝，可能共。
水调歌头·华亭新伟观
卢炳（宋代）

华亭新伟观，胜地得高雄。凭栏徒倚要眇，万里景无穷。好是江流萦绕，那更云天舒阔，叠嶂倚晴空。眼界无尽藏，怀抱有清风。

主人贤，开绮席，泛金钟。放怀一笑，许我满酌醉颜红。只恐玺书即下，促起飞凫东去，行作黑头公。还记今朝客，曾待一杯同。
初见白发示内
贺铸（宋代）

安能屈指计封侯，西日东风见白头。
信是色身非我有，若论身外更悠悠。
谢李元德郎中饷家酿二首
杨万里（宋代）

惠山山下玉泉香，酿作鹅儿一拂黄。
吏部只知防姓毕，不知吏部有他杨。
答曹莼江明府叠韵
李羲钧（清代）

板屋频年赋小戎，梦回铃索忆丁东。锭箕身命奇难偶，华叶温寒变不同。

岁月半消尘鞅里，勋名都付酒杯中。三朝养士成孤负，𤱶𤱶空悬捧日衷。
张钦夫送笋脯与方俱来复作
张孝祥（宋代）

笋脯登吾盘，可使食无肉。鲑腥辟三舍，棕栮乃臣仆。

书生长有十瓮齑，却笑虎头骨相痴。得君新法也大奇，且复从游锦绷儿。
用韵酬赵山人君宠
李英（清代）

水石桥边隐逸人，四时头戴白纶巾。修成竹径方为社，寻得桃源岂避秦。

尔伴青霞偏爱僻，我群黄鹤幸相亲。由来粤海多灵异，老蚌遗珠席上珍。
爱敬寺有老僧尝游长安言秦雍间事历历可听因
徐铉（宋代）

白首栖禅者，尝谈灞滻游。
能令过江客，偏起失乡愁。
室倚桃花崦，门临杜若洲。
城中无此景，将子剩淹留。
游下竺园
姚勉（宋代）

穿洞扳岩日几回，瘦筇欲去复徘徊。
园丁亦怪经行数，笑道今朝官又来。
挽吴尚书三首
吴芾（宋代）

晚岁登台省，频年侍殿墀。
从容如素宦，卓荦冠明时。
人冀终图任，天胡不憗遗。
流芳知未艾，家有宁馨儿。
次韵即事
洪炎（宋代）

端居入夏愁更新，不数多愁过一春。蹑虚难同若士去，取醉但与索郎亲。

朝天几日车同轨，击地共唱胡无人。自许世才非管乐，聊将心事比雷陈。
偶成
张侃（宋代）

细雨迟春色，閒云接晓天。清时依薄宦，秀句近华笺。

地冷梅枝少，川明竹影圆。翻思年少日，折柳系渔船。
同孝升丈即席次邓孝威见送韵
赵而忭（清代）

自信无良策，穷年抱犊衣。春携三月去，天放一人归。

白简谁言事，青山愿息机。深思前路好，孤艇送余晖。
送元圣庾县丞之官泉南
李廌（宋代）

漫郎老猗玗，紫芝于蒍于。
二元皆国器，位卑德有余。
嗟公有祖德，官况复不如。
平生志引大，英爽凌太虚。
胸中有武库，罗列千卷书。
攘臂班马间，岂但突黄初。
谓宜在妙龄，持橐承明庐。
何为沉下僚，蹭蹬青云途。
三谓南遭选，雪霜稍侵须。
又佩墨绶去，不得黄纸除。
怜公批敕手，乃判税与租。
阅世悟休戚，胜负如枭卢。
达人自通脱，於何较锱铢。
平治不平气，俛仰自走趋。
刚忍素所遇，时乃烈丈夫。
南安极南粤，控带荆与吴。
南涯即沧海，北渡竟重湖。
回首望嵩颍，邈焉天一隅。
南州例卑湿，海错富虫鱼。
作客万里外，善保千金躯。
加餐慎兴寝，三年赋归欤。
故园有老伴，林下要为娱。
遇五天僧入五台五首 其四
贯休（唐代）

涂足油应尽，乾陀帔半隳。辟支迦状貌，刹利帝家儿。

结印魔应哭，游心圣不知。深嗟头已白，不得远相随。
送莫同知弟北归赴试
史鉴（明代）

省墓才南下，辞家又北征。淮山临驿路，易水绕都城。

夜雨鸰原梦，春风雁塔名。遥知曲江畔，骑马看花行。
青龙师安上人
司空图（唐代）

灾曜偏临许国人，雨中衰菊病中身。

清香一炷知师意，应为昭陵惜老臣。
顺堂夜雨
钱时（宋代）

海棠初绽锦成林，多少人间富贵心。
隽永一灯论语课，萧萧风雨夜堂深。
尘土
吕南公（宋代）

尘土营营自满城，此间赏望四时清。朝看云树吟天末，夜对溪时醉月明。

只见渔樵真气象，岂知廛市细纷争。座中更挂庸儿榻，未识冰壶有旧名。
冬日斋中即事六首 其四
陆游（宋代）

诘朝澹无营，百事付童子。拂我架上书，注我砚中水。

觅睡不复成，取衣乃徐起。卒岁如一朝，底处著愠喜。
齐云楼晚望偶题十韵兼呈冯侍御，周、殷二协律
白居易（唐代）

潦倒宦情尽，萧条芳岁阑。欲辞南国去，重上北城看。

复叠江山壮，平铺井邑宽。人稠过杨府，坊闹半长安。

插雾峰头没，穿霞日脚残。水光红漾漾，树色绿漫漫。

约略留遗爱，殷勤念旧欢。病抛官职易，老别友朋难。

九月全无热，西风亦未寒。齐云楼北面，半日凭栏干。
钓鱼
苏泂（宋代）

是非不上钓鱼舟，从此闲身得自由。
一色藕花三十丈，明年归住鉴湖头。
王遂安挽词
楼钥（宋代）

学问自冰翁，词章耸巨公。
不慙循吏传，真有古人风。
扪虱书犹在，飞岛迹遽空。
人琴悲人敬，三读怆深衷。
俞氏朝爽轩
汪炎昶（宋代）

西山入拄颊，终带板绶累。
悠悠轩中人，心闲得真趣。
寄题吉州三瑞堂
韦骧（宋代）

珍祥叠叠遗庐陵，芝秀莲双瑞露清。天意独偏三物应，人心胥露一堂成。

壁间篇咏辞多实，席上樽罍势自荣。早晚玺书褒治行，颍川遗美为销声。
丞相大观文马公先生挽词三首
方回（元代）

病笃辞台席，明年遂失襄。
少容公展布，岂遽国危亡。
此老为微子，吾君类偃王。
欺孤木绵鬼，寸斩亦何伤。
秋晚
张耒（宋代）

日转秋庭树影斜，风来粉蝶胜悲笳。
只应宋玉秋来梦，常在墙东阿子家。
送郎祖仁奉礼
孔平仲（宋代）

碧落声华盖世高，哀乌才业亦时豪。灵渊自出驹千里，丹穴今看凤一毛。

方略从容能处事，精神洒落见挥毫。东行想足资清兴，江上秋风捲怒涛。
长安旅次喜晤鲍沧碧刺史
方士淦（清代）

独怜羁客滞天涯，且喜逢君近酒家。胸有渭川千亩竹，手栽潘令满城花。

已知陈迹随流水，况复离情怅落霞。愁绝程门风雪杳，那堪回首忆京华。
同俞季渊访王修斋遇雨次季渊韵
刘黻（宋代）

投宿西山雨，搞论由群居。
冥冥白雾深，谁卧隆中庐。
游徐四公子宅东园山池
王世贞（明代）

侯家楼馆胜神仙，况尔烟峦四接连。平临绝壑疑无地，忽蹑危梯别有天。

虬洞转深能暝昼，鱼波竞皱欲赪渊。支颐政尔耽幽赏，无柰笙歌引画筵。
和晏太尉早夏
宋祁（宋代）

寂寥春花尽，岑蔚夏阴稠。
舌反禽稀弄，头昂麦并秋。
直宜处台禽，稍欲厌巾{鞲革换巾}。
可待蒲葵直，思从谢傅游。
和孙德平病秋思归
周行己（宋代）

春雨秋风无尽期，鸢飞鱼跃各天机。年光逝水催前浪，世事浮天换白衣。

草木变衰知节改，田园芜没要吾归。人生万事惟心可，真处何妨世俗讥。
山馆晓起
孙清元（清代）

一夜梦清冷，不知春浅深。开门见芳草，宿雨在幽林。

听鸟有间意，问花无限心。寥寥尘境外，倚树独长吟。
顾洞阳招与清溪雅集感成待柬致谢
莫同（明代）

重阳喜无雨，况复菊初黄。相约中林士，来寻五柳庄。

沙平围鸭栅，水落露鱼梁。共话羲皇上，罍倾未解航。
辛未中元记梦梦与一僧谈世事良久问答中有凡
五迈（宋代）

一念稍分明，天壤异仙凡，
诸相等归妄，天真要无庞。
凡特非我有，秋毫不可贪。
只此为上乘，其诸总虚谈。
无字经可阅，无言禅可参。
白云过前山，明月映空潭。
陈夫人挽词
王十朋（宋代）

伟节声名盖一时，夫人淑德最相宜。便甘布素从高隐，不惜花钿拯众饥。

萱草未乾堂下土，杨花已应梦中诗。如今多少王孙饿，进食哀怜复有谁。
陈参政约王侍御入西樵不至
霍尚守（明代）

门前寒影半松堤，枕石餐霞怅独栖。千里雪舟期不至，三城烟树望偏迷。

云中木客听仙舄，谷口梅花待马蹄。莫道西园清事足，玉池不减浣花溪。
德远叔坐上赋肴核八首银杏
杨万里（宋代）

深灰浅火略相遭，小苦微甘韵最高。
未必鸡头如鸭脚，不妨银杏伴金桃。
句
王西涧（宋代）

古木鸦衔楮，空山人采茶。
和鹤年丁先生宿东岩韵兼呈洪山海禅师
管讷（明代）

借榻东岩第几层，山中主者佛图澄。浮荣过眼宁非梦，清苦前身本是僧。

斋罢云扃时听讲，诗成雪屋夜悬灯。虎溪有约仍三笑，自愧为官老未能。
江上遇雪
赵抃（宋代）

冻云交四隅，飞雪满江湖。急势团风转，閒容到水无。

并游渔喜唱，失侣雁惊呼。客棹沿湾泊，村醪觅径酤。

去程方数蜀，归思正遥吴。得句同诸弟，余怀幸不孤。
仆顷在征四大幕登高望关辅乐之每冀王师拓定
陆游（宋代）

八月残暑退，秋声满庭树。
岂无四方志，衰病迫霜露。
辽东黄头奴，稔恶天震怒。
南北会当一，老我悲不遇。
子孙勉西迁，俗厚吾所慕。
约己收孤嫠，教子立门户。
黍稌暗阡陌，鹑雉足匕箸。
永为河渭民，勿惮关山路。
採桑行
顾禧（宋代）

男耕女蚕治有余，使君何不思。
使君策马城南隅，妾归深阁缫新丝。
偶作 其三
李洪（宋代）

小雨纤纤未肯晴，归程犹趁欲宵征。潮来江浦绿如染，云抹山腰练许横。
谢友人惠笋
韩淲（宋代）

知我出山久，忘却山中味。持赠忽满奁，不惮少破费。

抽萌有生意，抱节无嫩气。祇恐人已俗，食之又何谓。
次韵谢傅公谋贺雪
许及之（宋代）

寒入冰丝响玉琴，燎炉宿火费添薰。梦惊窗眼疑留月，起看檐添有堕云。

三白预知开岁稔，一杯聊敢破朝醺。踵门佳士欣相顾，袖出名章过所闻。
大暑息林下
彭汝砺（宋代）

溪流转东西，日色不可障。水风鼓炎热，如坐蒸炊上。

幽林隤山谷，弛楫没清旷。行矣难少留，白云在吾望。
阙题
李元畅（明代）

玉峡疑纵鬼斧擘，中藏鹫峰三万级。攀跻十步五步生，顿地何能避燥湿。

咽渴唇焦尚未穷，半腰已出天地笼。翩翩自谓凌绝顶，仰望犹觉连高空。

一道飞泉开杳霭，下冲涧谷穿藤葛。山僧斜引入茶铛，时有惊涛响木末。

老松抱石纷相迎，旁翳不测之深坑。直干排风虎豹啸，高枝屈铁虬龙撑。

夹路筼筜如栉密，昔年曾入轩辕律。节里犹藏二帝魂，寒声向人每萧瑟。

石壁萧条霾苍烟，芒鞋翻愁不可前。行行忽尽最高处，却怪天上有平地。

冠峰特耸金仙阙，海蜃何年吹雾结。僧贫地险客来稀，佛大寥寥自生灭。

乱岭支附若赘瘤，翠屏晚对欲点头。峡水横拖锡杖白，贾船细作木杯浮。

山静昼闻猿狖哭，窗空夜有斗牛宿。犀潭锁断气犹黄，狮子封苔汗长绿。

琳宫无数点山阿，俯览不异屯蜂窝。钟鼓沉沉隐窟室，炉烟袅袅杂烟萝。

青眼抱琴者谁子，披襟一奏高山里。千溪流水寂无声，万壑浮云飞不起。

忽闻玉佩声珊珊，三仙尽下云旗幡。口中谱出飞龙引，坐命之子一再弹。

须臾饮客□天酒，佐之瑶琨碧莲藕。胡麻饭带玉田砂，雀舌龙团无不有。

相将出山日已倒，复踏葛洪亭上草。断碣模糊不堪读，落花满地无人扫。

岂自山灵秘幽胜，不教词客迹凌竞。三仙长揖闭玄关，欲向何人叩上乘。
次儿栋代运北征 其二
顾永年（清代）

生儿廿岁余，教养无一善。既失阿母欢，父亦罕见面。

寒不曾暖阿，饥不曾饱饭。虽负读书名，谁与给笔砚。

所生尚如此，何况疏与远。儿命本来穷，父又遭谪谴。

徒步出长城，三载忘其倦。方喜共生还，谁料复征战。

禾黍或不登，荑稗时亦荐。乃知秋实成，不在种贵贱。
挽柴青山
陆文圭（元代）

衣冠百世祀，齿德一时尊。白马朝京客，青山负郭门。

废兴疑有数，生死复何言。空有怀贤泪，西风滴古原。
送何子温移亳州三首
陈师道（宋代）

青衿曾诵赋，皓首始登门。
意得宁论晚，心交不待言。
向来期北上，可复改南辕。
画地数佳政，丛谈何处村。
春日示众
释慧空（宋代）

青帝一微笑，恩光遍刹尘。
如何百草上，刚有未明人。
人人当节令，合故竟开新。
东山拄杖子，也自黑粼皴。
赵资政当山堂
楼钥（宋代）

我公仁存心，乐山心如丹。
平生经行处，不厌行路难。
青城及大面，万叠连百蛮。
扪参仰胁息，亦尝坐长叹。
功成归四明，得地数亩悭。
城隅路穷际，小桥水汪湾。
萧条渔家市，中有屋百间。
危楼俯人世，一看山四环。
堂深无他景，犹以城当山。
城荒披绿莎，青青透槹閒。
秀润长满门，坐对无跻攀。
日夕气亦佳，鸟飞相与还。
终日看不厌，徙倚十二栏。
有如拥泰华，管窥见一斑。
况兹绿阴成，连朝雨潺潺。
浓翠真欲滴，秀色几可餐。
我家但环堵，穷年困弯跧。
出门得旷望，遥望罗烟鬟。
有时碧云涌，半空耸商颜。
须臾辄变灭，欲驻良亦艰。
羡公得佳趣，容我游其藩。
悠然时见之，重门勿令关。
名利吟
邵雍（宋代）

名利到头非乐事，风波终久少安流。
稍邻美誉无多取，才近清安与賸求。
美誉既多须有患，清安虽賸且无忧。
滔滔天下曾知否，覆辙相寻卒未休。
行歌四首
周文璞（宋代）

先秦古书世已稀，国风雅颂声又微。
彼美人兮在天路，马蜷局兮将安归。
古人所怀已汩汩，今人所怀又忽忽。
我亦东西南北人，相逢且尽杯中物。
度关行
袁应文（明代）

长途苦热不肯雨，晨起汗汗已如注。仆夫瘁矣行路难，叠嶂连如拥深树。

其言此是仙霞关，闽浙东西渺蔼间。关前鸣锣走父老，问之何事多愁颜。

答言大旱当炎暑，手摸禾根热于煮。山前麻豆眼见焦，高町难望收禾黍。

官粮私债何所恃，儿饥妻寒难作主。记得去年耕熟时，千疮百孔尚难支。

春才挨过正望夏，夏旱如此将安施。县官有命祷龙潭，烈日岂敢辞跻攀。

路途使君相借问，说尽民情心亦惭。吁嗟邂逅止山陬，听尔诉说情何由。

我来入闽非浪游，受命分念苍生忧。古来大暑比酷吏，安得甘霖一夕至。

洒尔田畴皆活足，更洗征途无暑气。珍重父老莫惨悽，圣主中兴方有为。

天鉴明德兴大化，肯助旱魃施严威。慰别父老向前路，溪流切切犹似诉。
问候周子充丈
赵蕃（宋代）

抗疏有历载，宣麻兹一朝。
漕河讙启闸，江水待乘潮。
岂有夔龙讙，而从鸥鹭招。
定应聊偃薄，宁事久逍遥。
世既仍才美，居还绝吝骄。
龂龂自谗慝，皜皜本光昭。
往者资先觉，今焉倚后雕。
公如再廊庙，我亦遂箪瓢。
和礼部孔经甫斋宫三首 其一
吕陶（宋代）

试思离合数光阴，日月消磨世累侵。晚岁心怀如止水，旧交情分敌兼金。

相从不厌春坛远，共语谁知夜漏深。频阅来书谕勤意，愧无青玉报璆琳。
满江红 其一
邓剡（宋代）

王母仙桃，亲曾醉、九重春色。谁信道、鹿衔花去，浪翻鳌阙。

眉锁信娥山宛转，髻梳堕马云敧侧。恨风沙、吹透汉宫衣，馀香歇。

霓裳散，庭花灭。昭阳燕，应难说。想春深铜雀，梦残啼血。

空有琵琶传出塞，更无环佩鸣归月。又争知、有客夜悲歌，壶敲缺。
送萧文明佥事致仕号海钓
倪岳（明代）

拜表来朝便拂衣，关山如故决然归。谏垣忠鲠惊先擢，宦路炎然喜暂违。

白首无机鸥鸟狎，青云有继凤雏飞。袖中为惜经纶在，海上聊寻旧钓矶。
伤歌行
黄文琛（清代）

朱门日出锁未开，内批已遣金吾来。驱逐妇女出门走，惊妆欲竟频相催。

屋屋检视谁复问，大索十日收赀财。膏田连栋不可算，吴绫蜀锦纷成堆。

深藏宝赂发光怪，海物充积高崔巍。以车曳载入内府，街头杂沓奔如雷。

宾客逃避家僮散，相公始自炎州回。番禺珠翠果何有，愁肠轸转心寒灰。

小侯寄食长不饱，妖姬掩袖啼红腮。梦中旌纛犹在眼，锒铛夜半声喧豗。

中朝达官忍弃我，风檐惨淡私徘徊。浮云变幻亦常事，如此颠折非人灾。

门前一雨生莓苔，亲戚嗟叹行人咍。不记手抉大河水，鱼龙镵嚼天为哀。
福宁州城外即事慰袁生
陈名夏（清代）

书生携我城外山，童仆举火何其难。流萤入户光自照，蟋蟀在床鸣不闹。

予家既破牛马走，世上饥寒无不有。何人共此患难中，与君且醉重阳酒。

孔融既逝宾客稀，丈夫熟视何所为。素秋零落色不瘁，纷纷轻薄皆小儿。

我欲歌，听者疑。我重泣，如绠縻。以此叹息无古道，千载相思在管鲍。
偶成
史鉴（明代）

一年春事已阑珊，天意应于好景悭。落尽桃花终日雨，逢人空自说游山。
贾麟自睦来杭复将如苏戏赠短句
强至（宋代）

春风那解系狂游，朝醉桐江暮柳洲。
大手千篇随电扫，孤踪四海学云浮。
荣名不落闲宵梦，退筑聊为晚岁谋。
老橘残鲈犹有兴，片心还起洞庭舟。
送龙门宗人殿凤山始祖墓还里
何文绘（明代）

衣冠礼拜出名家，岭海重开宝树花。聚会独逢清夜月，淹留却忆旧时华。

银河远带龙潭水，霄汉光浮凤岭霞。回首故乡思雨露，年年三月泛仙槎。
喜雨示儿侄
丘葵（宋代）

维天降灵雨，物物均所蒙。
胡为兹穑稼，不知草芃芃。
送张伯起入都二首
方回（元代）

元侯可文学，未壮冠貂蝉。
之子观光日，前修致政年。
芹宫堪注拟，瓜戍尚迟延。
定有群人荐，班行缀集贤。
奉陪韦中丞使君游鹤林寺
皇甫曾（唐代）

古寺传灯久，层城闭阁闲。香花同法侣，旌旆入深山。

寒磬虚空里，孤云起灭间。谢公忆高卧，徒御欲东还。
雪中登五莲山绝顶示颖叔
李宪乔（清代）

三日住山不见山，中情有似饥待哺。冻霖作雪意已餍，乱山蹙踏琼瑶铺。

依北一峰可见海，峰顶披冒时有无。毅然欲往不可挽，掉头岂顾山僧呼。

千由万寻那能数，但觉淫汗沾裘襦。是时藓乾石齿瘦，砅厓漩滑如脂肤。

性命造次怕蹉跌，能变壮士成孱夫。不惜作气鼓俦侣，天生我辇浮云殊。

短长成败合有定，不死应有神明扶。床第岂必尽鲐耇，枉自浪掷千庸愚。

天风峻绝谁敢庐，攫裂已有残浮图。繇来意气不知险，平地仰眙如骇吁。
列子陈图南二图 其一
张宁（明代）

列子御风风御列，庄周为蝶蝶为周。丹青未识荒唐论，貌作凭虚汗漫游。
春霁陪葛元白游南山
马臻（元代）

积雨淹幽事，初晴得此晨。问舟寻上客，放步约同人。

偶入招提境，如酬宿昔因。禅心本无住，吾道岂忧贫。

城郭千年鹤，林丘一聚尘。欢娱时不偶，激越意空陈。

路改疑前梦，云孤忆老亲。弹琴僧舍晚，觅句酒家春。

閒水文轻縠，平芜展细茵。目惊流节驶，心醉古风淳。

久识穷非鬼，难言笔有神。感深将下涕，喜极欲忘身。

蹭蹬繁花老，阴沈乱叶新。野夫元懒放，杜宇足酸辛。

更欲东蒙隐，难期北郭邻。有怀聊自适，愧尔葛天民。
次与叔兄山行韵
卫泾（宋代）

阴云冻合不成飞，行李留连岁律迟。
山色宜晴更宜雪，别来应有忆山诗。
道中连雨
方岳（宋代）

尘蚀貂裘敝，吾生奈尔何。
雷声春蛰怒，山意暮寒多。
穷不弹长铗，归应负短蓑。
自知机事浅，或可共鸥波。
赠郑殷处士
邵谒（唐代）

善琴不得听，嘉玉不得名。知音既已死，良匠亦未生。

退居一河湄，山中物景清。鱼沉池水碧，鹤去松枝轻。

长材靡入用，大厦失巨楹。颜子不得禄，谁谓天道平。
杂感
陆游（宋代）

孔欲居九夷，老亦适流沙。
忠信之所覃，岂间夷与华。
况我州闾间，相视等一家。
老稚各自力，勉蹈思无邪。
以仁者寿为韵寿侍读节使郑少师
陈起（宋代）

一气妙磅礴，万汇屈者伸。
方寸函太极，宇宙皆吾仁。
端平改化弦，真儒手洪钧。
厥今扶公道，皆昔夹袋人。
都下秋怀呈聂之美
司马光（宋代）

愚疏强从仕，趣尚与时乖。
朅来游京邑，荣愿知谁谐。
王国富英奇，气象摽岩崖。
云鸿送双目，攀援路可阶。
秋风转枯叶，飒飒绕寒斋。
出门无所之，飞尘满天街。
夫君宦示达，犹得称吾侪。
解衣换斗酒，日尽平生怀。
会福严慈觉大师
释德洪（宋代）

慈觉初见我，背呼仰而应。遂同宿湘上，夜语如建瓴。

犀颅气不宿，虎颔目有棱。精彩类澄观，突兀掩万僧。

乔岳占南极，寒翠知几层。此老家此山，亲分漳水灯。

宝坊天雨华，午梵盘清冥。欲知法席盛，但看道价增。

破夏出山来，乃尔忘规绳。盖皮为之灾，公卿慕声称。

我幸无子累，痴钝人所憎。平生寝饭外，摩挲一枝藤。

少年入三吴，题诗遍西兴。归来舟彭蠡，浪山雪崩腾。

匡庐落笑中，万叠横空青。又尝游并汾，趼足渡河冰。

冲虎上太行，鸡鸣见日升。此乐堕渺莽，坐睡头鬅鬙。

朅来湘西坞，倦鹤整羽翎。只待秋风健，祝融期再登。
句 其一
王以宁（宋代）

浩歌排两脚，蒙里横天涯。
皇甫巨川父年八十八母年八十四歌
方回（元代）

屈二指兮郎罢九秩，虽则九秩兮髯犹如漆。
梁之郊兮黍稷栉栉，父曰儿归兮吾督汝銍。
加六算兮圣善九旬，虽则九旬分发犹未银。
汴之水兮鲂鲤鳞鳞，母曰儿归兮我甘汝珍。
夫妇偕老兮古无此比，父母俱存兮今谁其拟。
禄养于南兮云胡不善，汴梁言还兮昼锦乐只。
二老有子兮又有孙，寿且康兮施及后昆。
逮老及彭兮永贞厥根，泽诗薰书兮益大宁斋翁之门。
戛铜椀为龙吟歌
皎然（唐代）

逸僧戛椀为龙吟，世上未曾闻此音。一从太尉房公赏，遂使秦此传至今。

初戛徐徐声渐显，乐音不管何此辨。似出龙泉万丈底，乍怪声来近而远。

未必全繇戛者功，真生虚无非椀中。寥亮掩清笛，萦回凌细风。

遥闻不断在烟杪，万籁无声天境空。乍向天台宿华顶，秋宵一吟更清迥。

能令听者易常性，忧此忘忧躁此静。今日铿锽江上闻，蛟螭奔飞如得群。

声过阴岭恐成雨，响驻晴天将起云。坐来吟尽空江碧，却寻向者听无迹。

此生万事将此同，暮贱朝荣动还寂。
下蔡春暮旅怀
李中（五代）

柳过春霖絮乱飞，旅中怀抱独凄凄。月生淮上云初散，

家在江南梦去迷。发白每惭清鉴启，心孤长怯子规啼。

拜恩为养慈亲急，愿向明朝捧紫泥。
初秋闲记园池草木
范成大（宋代）

越城芳径手亲栽，红浅黄深次第开。
不用小山招陷赋，身如强健日千回。
鹧鸪天 重阳不登山，示绵初、密文两女。客有作重阳词者，用避灾字，此字不易用也
况周颐（清代）

秋是愁乡雁不来。登高何望只风埃。暂时枫叶浓如酒，何处萸风避得灾。

怜霸业，委荒莱。即今戏马亦无台。何如偃蹇东篱下，犹有南山照酒杯。
闻镇平事书感
丘逢甲（清代）

黄蒿城古半颓云，白画狐狸竟作群。山国何人真用武，士曹此狱太深文。

屡闻赤舌烧空火，岂有苍头特起军？凄绝子昂吟感遇，桂华消歇不堪论。
端溪砚
谢逸（宋代）

琢雕山骨奇，磨砻发光炯。体润云气生，寒泉洌幽井。

平生心腹交，陈玄及毛颖。德重不倾侧，中虚且渊静。

置之棐几间，吾身日三省。
端阳连日大雨　时有谮予者上峰不察故作此诗
张嗣纲（明代）

天涯佳节又逢端，怀古能无吊屈原。再见炎方悬虎艾，不知何处竞龙船。

参差天上旌旗闪，断续波间鼓角喧。我亦夺红心未已，只愁斜雨暗江村。
客夜与故人偶集
戴叔伦（唐代）

天秋月又满，城阙夜千重。
还作江南会，翻疑梦里逢。
风枝惊暗鹊，露草泣寒蛩。(泣 一作：覆)
羁旅长堪醉，相留畏晓钟。
寄西台吴侍郎
刘敞（宋代）

淮阳高卧彊逾时，洛水嵩峰入梦思。霖雨徒深旱岁望，白云自与帝乡期。

功名摆落人间世，出处优游万乘师。坐视天民应未可，似公当就太平基。
小圃有双莲夏芙蓉之喜文字祥也各赋一诗为宗
刘克庄（宋代）

四月池边见拒霜，园丁惊问此何祥。
花如云锦翻新样，叶似宫袍染御香。
病不能陪花酒伴，诗犹堪譟鼓旗傍，
诸君笔力回元化，努力先春压众芳。
和如祖弟二首
李处权（宋代）

绿树黄鹂阴复晴，春风何处不堪行。
野烟著草锦锦色，江日浮花滟滟明。
故国音书添梦想，异乡节物减心情。
逢人尽说兵戈事，始觉如今去就轻。
赋得越山三韵
皇甫冉（唐代）

西陵犹隔水，北岸已春山。独鸟连天去，孤云伴客还。

秪应结茅宇，出入石林间。
新岁赠梦得
白居易（唐代）

暮齿忽将及，同心私自怜。渐衰宜减食，已喜更加年。

紫绶行联袂，篮舆出比肩。与君同甲子，岁酒合谁先。
将游漆塘山汎五里湖作
王世贞（明代）

放舟信所适，爱此湖中春。春风剪澄眸，流光如盼人。

轻讴起閒羽，柔橹潜修鳞。白云何方来，英英间青蘋。

四壁千芙蓉，回波散嶙峋。寓目了无涉，适已中自亲。

顾彼微阴移，慨然眷芳晨。
寄新吴友人
赵师秀（宋代）

每于楼上立，远远望新吴。
春至山疑长，江空雨似无。
怀才人尽爱，多病体常癯。
若治东游策，舟行与子俱。
喜晴
王炎（宋代）

雨过儿童饱饭牛，趁晴耕垦种来牟。
田家作苦无储蓄，待哺全须麦有秋。
驾幸西太一宫祈雨
韩琦（宋代）

晓跸声乾下九重，西郊岑寂款琳宫。骄阳尚作三春旱，多稼期琳一雨丰。

恤物致虔归上德，应诚为答即神聪。从来圣感无旋日，不在商岩傅说功。
送孙世其举人归华容二首 其一
何景明（明代）

似尔聪明少，吾生望未涯。孤城常作客，九月始还家。

暮雨沉关树，寒风落渚花。洞庭秋色里，为我吊长沙。
密室惫坐
范成大（宋代）

如许头颅莫振矜，但寻曲几与枯藤。
余生不直一弹指，此病宁论三折肱。
何处丹房痴候火，谁家筹室强传灯？
本来识字耕夫耳，今乃仍添百不能。
寄萧大山兄弟
乐雷发（宋代）

梅花好处共心期，曾撷天葩寄梦思。
兄弟自为千古计，江湖方诵二萧诗。
贪泉定喜逢廉吏，倭国何因拜老师。
剩拟寻君攀桂树，路遥谁肯借驴骑。
江上
彭汝砺（宋代）

柳翠芦尤碧，枫殷蓼更红。金波连夕照，玉浪起秋风。

霄汉双飞鸟，波澜一钓篷。江湖如许景，总合付诗翁。
祁居之见过仆出未归明日作二诗为谢 其一
周紫芝（宋代）

家近平湖草树青，几年于此寄高情。有时亦为衰翁出，谁道庞公不入城。
春晚赋得余花落　得起字。
李益（唐代）

留春春竟去，春去花如此。蝶舞绕应稀，鸟惊飞讵已。
衰红辞故萼，繁绿扶雕蕊。自委不胜愁，庭风那更起。
次韵诸公绝句
陈造（宋代）

琳宇无尘夜色鲜，露明丛菊月临渊。
世间人境双清处，诵与西风更此编。
宫词
王仲修（宋代）

瑶池初见一枝梅，为爱清香特地栽。
今日御栏风露好，胜如山路雪中开。
至扬州
文天祥（宋代）

樵夫偏念客途长，肯向城中为裹粮。
晓指高沙移处泊，司徒庙下贾家庄。
家大人命咏见志勉呈
葛远（清代）

几人代父走征鞍，远戍远城胜克汗。一骑明驼辞火伴，木兰犹是女儿还。
余自戊申春得疾止酒十年戊午秋开戒小饮二首
刘克庄（宋代）

久罢长鲸吸，宁逃鼹嘲。
不蒙药王力，误绝菊生交。
扑鼻诗情动，浇胸世事抛。
暮龄寻旧好，如以漆投胶。
入蜀赴举秋夜与先生话别
崔涂（唐代）

欲怆峨嵋别，中宵寝不能。听残池上雨，吟尽枕前灯。

失计方期隐，修心未到僧。云门一万里，应笑又担簦。
十月六日，席上与同座客陆宅之、夏士文及主
杨维桢（元代）

新泼葡萄琥珀浓，酒逢知己量千钟。
犀盘箸落眠金鹿，雁柱弦千应玉龙。
紫蟹研膏红似橘，青虾剥尾绿如葱。
彩云吹散阳台雨，知有巫山第几重？
立春日酬钱员外曲江同行见赠
白居易（唐代）

下直遇春日，垂鞭出禁闱。
两人携手语，十里看山归。
柳色早黄浅，水文新绿微。
风光向晚好，车马近南稀。
机尽笑相顾，不惊鸥鹭飞。
吴孟宗
张商英（宋代）

孟宗泣竹冬笋生，岂是青青竹有情。大抵主张非有物，人心但莫负幽明。
送金城公主适西蕃应制
郑愔（唐代）

下嫁戎庭远，和亲汉礼优。
笳声出虏塞，箫曲背秦楼。
贵主悲黄鹤，征人怨紫骝。
皇情眷亿兆，割念俯怀柔。
颂古五十五首
释绍昙（宋代）

村落谁家丑女儿，家将苕菷画蛾眉。
蓬人掩鼻嫌腥秽，鸦臭当风自不知。
九日
翁甫（宋代）

秋风两度身为客，已见重阳未到家。
村酒不堪供节事，祗将青眼看黄花。
玉楼春（海棠题寅斋挂轴）
高观国（宋代）

燕脂染出春风锦。生怕黄昏人有恨。雨难揩泪玉环娇，烟不遮愁红袖冷。

醉魂吹断香魂静。拂拂翠眉羞带粉。最怜新燕识风流，只为春寒消瘦损。
郡斋怀隐庵
辛弃疾（宋代）

天寒秋色入平林，更着西风月下砧。
旧日醉吟浑不管，如今节物总关心。
和溪翁二首
胡仲弓（宋代）

学僧居丈室，不似客途中。
独榻卧明月，长廊受晚风。
书痴成病懒，诗债喜穷工。
汩汩尘埃者，吾今愧此翁。
三孝廉咏 其二 屈常吉
常纪（清代）

侠气老不除，屈翁称豪放。吾友继凤毛，风流尤佚宕。

清言相倡酬，赏音过夔旷。君家名父子，每过神辄王。

赋性不党同，侪辈称直谅。对此缅三闾，睪然时高望。
拨棹歌 其二十五
德诚（唐代）

逐块追欢不识休，津梁浑不挂心头。霜叶落，岸花秋，却教渔父为人愁。
北渚亭雨中
曾巩（宋代）

振衣已出尘土外，卷箔更当风雨间。
泉声渐落石沟涧，云气迥压金舆山。
寒沙漠漠鸟飞去，野路悠悠人自还。
耕桑千里正无事，况有樽酒聊开颜。
戊子生日书怀二首 其一
陈大章（清代）

少日凌兢履畏途，抽身云水补桑榆。负薪未便惭翁子，学句犹能傲达夫。

勋业尽抛青琐客，形容尚类列仙癯。萧条四壁空无有，新挂庐山瀑布图。
南山避暑病眼不能赴呈林以乘都宪
郑岳（明代）

十里树阴匝寺门，九天钟磬隔溪闻。健临峰顶穷沧海，閒卧松根看白云。

多病独怜时伏枕，胜游无那此离群。朝来强起揩双眼，翻讶前山瘦几分。
上武元衡相公
王建（唐代）

旌旗坐镇蜀江雄，帝命重开旧閤崇。褒贬唐书天历上，

捧持尧日庆云中。孤情迥出鸾皇远，健思潜搜海岳空。

长得萧何为国相，自西流水尽朝宗。
句
孙信臣（宋代）

王粲初开井，山翁旧醉池。
林掩羊公庙，渊沈杜预碑。
依韵和试笔偶书
梅尧臣（宋代）

洗砚开书几，拈毫喜子巢。
不为微物挠，自向小栏敲。
已逐游丝末，还缘翠叶梢。
因知生理大，不必在重爻。
句
胡铨（宋代）

有水不栽莲。当时号令君听取，
白战无须带步叉。
莎衣
杨朴（宋代）

软绿柔蓝著胜衣，倚船吟钓正相宜。
蒹葭影里和烟卧，菡萏香中带雨披。
狂脱酒家春醉后，乱堆渔舍晚晴时。
直饶紫绶金章贵，未肯轻轻博换伊。
寄王舍人竹楼
李嘉祐（唐代）

傲吏身闲笑五侯，西江取竹起高楼。
南风不用蒲葵扇，纱帽闲眠对水鸥。
和尤伯华广德使君怡亭对雨
刘宰（宋代）

轩亭闓爽喜新营，燕省应来贺厦成。
樽酒两忘贤与圣，韦编相对弟和兄。
诗如绣段从头好，人似冰壶彻底清。
寄语金昆同石友，道逢何日许班荆。
寄题更好轩二首
杨万里（宋代）

无梅有竹竹无朋，无竹有梅梅独醒。
雪里霜中两清绝，梅花白白竹青青。
宿范譓卿书房
仇远（元代）

蕙雪销迟气压灯，偶然素被共姜肱。
老来顿悟妻儿累，却羡山中有发僧。
雪后殊未有梅颇怀故山二首 其二
周紫芝（宋代）

真色生香无世尘，参横犹记梦回人。风前懊恼梅花使，不寄江南一点春。
寄赵季成钤辖
饶节（宋代）

器之高谊已下世，安当我友埋金沙。倚松卧病无一钱，俗医如山闯利多。

天寒岁暮山谷里，二老不作如我何。谓天盖高不无意，间生贤者为帝裔。

不容声色眩耳目，但许诗书养梗柢。少年所学无不有，精研往往穷渊薮。

不知用心能几何，妙悟自然绝师友。德成而上艺为下，此言端为中流者。

须知豪杰盖不然，以德养艺斯又全。若分上下为优劣，千金安得称神仙。

德为本质艺其饰，表里相资乃我德。欲知公子志甚深，已著千金追旧迹。

世人有艺初无德，为骄为傲为残贼。杀人取财不知惧，犹誇庸妄肆诞惑。

须知公子本无我，一切有求无不可。平生高见隘古人，焚弃经方见何左。

老僧年来学禹步，跰𨇤鉴井不能去。还丹一粒能几何，从此游山不知处。
贺新郎（次韵江定轩咏菊）
冯取洽（宋代）

句里思黄九。笑王郎、不奈寒芳，腰围如柳。得似江郎饶雅趣，时揽黄花诳口。吐妙语、与之争秀。闲绕珍丛吟不尽，尽风前、露下栾栾瘦。香自足，岂劳嗅。

一尊问我能同否。叹双溪、冷落篱边，傲霜犹有。浩唱云笺金缕调，兴发小槽珠酒。待唤醒、早春梅友。独恨爱花人易老，漫一年、好景还依旧。东望处，立良久。
寻聚远楼故迹感旧
丁澎（清代）

层楼嵲岋云溶溶，下瞰缥缈之孤峰。巉岩环拱若列戟，喷泉倒出双飞龙。

湖山无恙城郭改，老树突存千丈松。忆昔高宗常驻跸，南渡朝廷全盛日。

君王吟坐爱此楼，月榭梅坡最清逸。和宁门外提点呼，御舟传唤戏西湖。

教坊杂进太平曲，《六么》爨赚纷笙竽。王侥角牴林赛舞，缠头乱掷红氍毹。

宸游喜与民同乐，宝骑香车日交错。北府兵厨雪王醅，瓦子勾栏银凿落。

箫声忽起熙春楼，点花牌动青丝路。争看吴怜唱《柘枝》，山鸟不啼风雨索。

四百年来往事非，铜驼草深萤火飞。朝朝松柏西泠路，何处梨花无燕归。

云鬟翠饰交龙钿，熹庙繁华眼犹见。居人尚指玉津园，画船箫鼓喧波面。

红裙低拜鄂王祠，银筝细撚平章院。一旦黄尘动地来，绮罗香散成蒿莱。

狮子巷中土花落，酒市墟荒络纬哀。樵采时闻歌《敕勒》，粉堞悲笳吹《落梅》。

不见南朝旧乌鹊，至今长绕越王台。
次韵子文雨後思归
范成大（宋代）

断云将雨洗松篁，昨夜痴龙起蛰藏。
人自无情孤乐事，天犹有意作新凉。
尊前不见凌波袜，楼下空闻拜月香。
万事安能尽如愿，且来相伴压糟床。
题史髯词卷二首
陈造（宋代）

南风未蛰浙江波，倦客闲愁似许多。
安得双鬟如阿素，红檀声里釂金荷。
寄题商华叔心远堂，用卷中韵
范成大（宋代）

示我新诗卷，知君遯俗情。
安流视巫峡，灰劫笑昆明。
徽外窗弦语，瓮头春蚁生。
蓝桥即仙窟，何况有云英。
浣溪沙·庭菊飘黄玉露浓
顾敻（五代）

庭菊飘黄玉露浓，冷莎偎砌隐鸣蛩，何期良夜得相逢？
背帐风鸣红蜡滴，惹香暖梦绣衾重，觉来枕上怯晨钟。
题胡骑纵猎图四首 其三
倪岳（明代）

野阔天空云影孤，白沙浅水经霜枯。联翩何处起双雁，稻粱谋霜思江湖。

忽然见此虬髯胡，雕弓满控金仆姑。何当健翮快高举，莫遣朔风吹绿芜。